**Prof. dr. Aleš Filipčič**

Prof. dr. Aleš Filipčič se je rodil leta 1965 v Kranju, kjer je končal osnovno in srednjo šolo. Šolanje je nadaljeval na Fakulteti za šport Univerze v Ljubljani, kjer je leta 1990 diplomiral, tri leta pozneje magistriral in leta 1996 doktoriral. Znanstvenoraziskovalno se ukvarja z analizo učinkovitosti športnikov. Je avtor in soavtor številnih znanstvenih, strokovnih člankov in učbenikov, patenta in dveh znanstvenih monografij. Leta 2019 je skupaj s sodelavci za znanstveno monografijo prejel priznanje Odlični v znanosti. Pedagoško deluje kot nosilec teniških predmetov na Fakulteti za šport Univerze v Ljubljani in Kineziološki fakulteti Univerze v Zagrebu. Je predsednik fakultetne in član univerzitetne Komisije za kakovost. Od leta 1990 je vodja usposabljanj teniških trenerjev. Kot mednarodni tutor sodeluje pri programih usposabljanj mednarodne teniške federacije. Zelo aktiven je bil kot predsednik trenerske organizacije, strokovnega sveta in član upravnega odbora Teniške zveze Slovenije. Bil je prvi slovenski kapetan ekipe za Davisov pokal in uspešen teniški trener.